聞潘衡有婢出適安福傳其法造墨甚精孫溫叟捧檄其縣詩從乞之
作者：趙蕃
朝代：宋

paragraphs: 如聞墨潘氏，一派傳婢子。
世上多徇名，我曹寧貴耳。
公其品題之，爲我致窗几。
定知青出藍，未信橘爲枳。
升堂與入室，亦喻接花理。
又如淮王仙，鷄犬悉飛逝。
况茲薪水供，得法信有是。
我書初不工，爲詩長費紙。
筆墨倘精妙，尚可令予起。
誓將掃竈煤，頓頓燒寒葦。
度日有不煩，掃煤復何自。
公聞應大笑，士窮乃如此。
非但我有求，知名渠自爾。